ประกวดโคนมเทิดพระเกียรติชิงถ้วยพระราชทาน ครั้งที่ 22 พร้อมอยู่เคียงข้างพี่น้องเกษตรกรผู้เลี้ยงโคนม
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวระหว่างเป็นประธานเปิดงานประกวดโคนมเทิดพระเกียรติชิงถ้วยพระราชทาน ครั้งที่ 22 จังหวัดประจวบคีรีขันธ์ ว่าดีใจที่ได้มีโอกาสมาร่วมกิจกรรมกับพี่น้องผู้เลี้ยงโคนม เพราะถือเป็นอาชีพที่มีเกียรติ เราจึงต้องรักษาอาชีพนี้ให้อยู่คู่กับประเทศไทย โดยเกษตรกรจะต้องมีการปรับตัวและพร้อมรองรับการเปลี่ยนแปลงสถานการณ์ต่างๆ ในอนาคต โดยกระทรวงเกษตรฯ พร้อมจะอยู่เคียงข้างกับพี่น้องเกษตรกรผู้เลี้ยงโคนมตลอดไป สำหรับปัญหาความเดือดร้อนของพี่น้องเกษตรกรคือ ปัญหาเร่งด่วนที่ต้องทำทันที โดยกระทรวงเกษตรและสหกรณ์พร้อมร่วมมือกับทุกภาคส่วนในการร่วมขับเคลื่อนการทำงานและวางแผนรับมือกับสถานการณ์ที่จะเกิดขึ้น นอกจากนี้ ยังมุ่งหวังให้เด็กไทยได้บริโภคนมทั้ง 365 วัน เพราะถือเป็นหนึ่งในการเสริมสร้างพัฒนาการทั้งทางสมองและร่างกายของเด็ก โดยจะต้องเป็นนมจากพี่น้องเกษตรกรคนไทยเท่านั้น ซึ่งอย่างน้อยที่สุดจะเป็นการสร้างความมั่นใจให้พี่น้องเกษตรกรโคนมอีกทางหนึ่งด้วยสำหรับงานประกวดโคนมเทิดพระเกียรติ ชิงถ้วยพระราชทานภาคใต้และตะวันตก ได้จัดขึ้นครั้งแรกในปี พ.ศ. 2543 และหลังจากนั้นชุมนุมสหกรณ์โคนมภาคใต้และภาคตะวันตก จำกัด ร่วมกับสหกรณ์โคนมสมาชิกหน่วยงานทั้งภาครัฐและเอกชน ร่วมกันจัดงานประกาดโคนมเทิดพระเกียรติมาอย่างต่อเนื่อง เพื่อเป็นการเทิดพระเกียรติและน้อมรำลึกถึงพระมหากรุณาธิคุณ ในรัชกาลที่ 9 พระบิดาแห่งโคนมไทย ที่พระองค์ได้ทรงพระราชทานอาชีพการเลี้ยงโคนมให้กับเกษตรกรผู้เลี้ยงโคนมในประเทศไทย ขณะเดียวกันยังเป็นการส่งเสริมพัฒนาอาชีพของเกษตรกรผู้เลี้ยงโคนมในพื้นที่ภาคใต้และภาคตะวันตกของประเทศ ให้เห็นความสำคัญในการพัฒนาปรับปรุงสายพันธุ์โคนมและปรับปรุงฟาร์มให้ได้มาตรฐานให้ดียิ่งขึ้นด้วย